নিজস্ব প্রতিবেদন: মরা মুরগি বিক্রি করলে লাইসেন্স বাতিল, এই মর্মে কড়া নির্দেশিকা পুরসভার। কিন্তু, মানছে কে? নিউমার্কেট জুড়ে চলছে মরা মুরগির রমরমা কারবার। জি ২৪ ঘণ্টার ক্যামেরায় ধরা পড়ল তারই এক্সক্লুসিভ ছবি। নিউমার্কেট বাঙালির ঐতিহ্য। ভোরের আলো ফুটতেই এই মার্কেটে ঢোকে একের পর এক মুরগি বোঝাই ট্রাক। অল্প জায়গায় ঠাসাঠাসি করে আনা ক্রেটেই মারা যায় বেশকিছু মুরগি। আর পচামাংসের কারবারিদের নেটওয়ার্ক শুরু হয় ঠিক এখান থেকেই। জানা গেল, যে মুরগিগুলি মরে যাচ্ছে তাদের রেখে দেওয়া হচ্ছে ক্রেটের তলায়। এরপর লুকিয়ে রাখা মুরগি চোরাগোপ্তা ঢুকিয়ে ফেলা হয় বস্তায়। তারপর আসল অপারেশন শুরু হয়। সুযোগ বুঝে মরা মুরগি সরিয়ে ফেলতে মাঠে নেমে পড়েন এক শ্রেণির দালাল। আরও পড়ুন- ফ্রিজারের মাংস বিক্রি করলেই লাইসেন্স বাতিল, ভাগাড়কাণ্ডে দাওয়াই পুরসভার  কোথাও আবার জ্যান্ত মুরগির আড়ালে চলছে মরা মুরগি পাচার। দালাল-ফড়েদের হাত ঘুরে এভাবেই মরা মুরগি পৌছে যাচ্ছে কলকাতার নামী দামি হোটেলে। আর তারপর বিরিয়ানি, রোল, চাপ নানা স্বাদে-নানা রূপে পৌঁছে যাচ্ছে আমার আপনার প্লেটে। পুর নজরদারি অভাবে কাবরারি চলছে রমরমিয়ে। জি ২৪ ঘণ্টা ক্যামেরায় সেছবি ধরা পড়তেই টনক নড়ল পুরসভার। নিজস্ব গাড়িতে মরা মুরগি ফেলা হল পুরসভার ডাস্টবিনে। আরও পড়ুন- সরকারি আউটলেটেও কি পচা মাংস? আতঙ্কে নবান্নও  আপাতত মরা মুরগি ভ্যাটে ফেলা হলেও, প্রশ্ন উঠতেই থাকছে। ভাগাড়ের মাংস ব্যবসার কিং পিন বিশুকে জেরা করে পুলিস জানতে পেরেছে, পচামাংসের ৪০ শতাংশ কারবার চলে নিউমার্কেটে। তারপরও কেন এখানেই নজরদারি এত ঢিলেঢালা? রাজ্যজুড়ে শোরগোলের মধ্যেও কী করে নির্বিকারে নিউমার্কেটের মতো শহরের কেন্দ্রস্থলে চলছে মরা মুরগির কারবার? পুর নজরদারি আরও একটু কড়া হোক, আরেকটু তত্‍পর হোক পুলিসও। ভাগাড়ের মাংস প্লেটে পড়ার আতঙ্কয় ভোগা আম বাঙালির প্রার্থনা এখন এটুকুই। দেখুন জি ২৪ ঘণ্টার এক্সক্লুসিভ রিপোর্ট-